User:Sadiq Ulla Human/sandbox

ಹೊಸಕೆರೆ : ಇದು ಒಂದು ಗ್ರಾಮ ಪಂಚಾಯಿತಿ. ಜಗಳೂರಿನಿಂದ ಕೊಟ್ಟೂರಿಗೆ ಹೋಗುವ ಮಾರ್ಗದಲ್ಲಿ ಕೆಚ್ಚೇನಹಳ್ಳಿ ಗಡಿಮಾಕುಂಟೆ ಗ್ರಾಮಗಳ ಮಧ್ಯೆ ಬರುವ ಗ್ರಾಮ. ಹಿರೇ ಬನ್ನಿಹಟ್ಟಿ, ಚಿಕ್ಕಬನ್ನಿಹಟ್ಟಿ, ಮಲೆ ಮಾಚಿಕೆರೆ, ಗೌಡಗೊಂಡನಹಳ್ಳಿ ಇತ್ಯಾದಿ ಈ ಗ್ರಾಮದ ಸುತ್ತ-ಮುತ್ತ ಇರುವ ಗ್ರಾಮಗಳು. ಈ ಊರಿನಲ್ಲಿ ಈಶ್ವರ, ಆಂಜನೇಯ, ಬಸವೇಶ್ವರನ ಗುಡಿಗಳಿವೆ. ಸತ್ಯಮ್ಮ ಈ ಊರಿನ ಗ್ರಾಮದೇವತೆಯಾಗಿದ್ದು ಪ್ರತಿ ವರ್ಷ ಫಾಲ್ಗುಣ ಮಾಸದಲ್ಲಿ ದೇವಿಯಾ ರಥೋತ್ಸವ ಅತ್ಯಂತ ವಿಜೃಂಭಣೆಯಿಂದ ನೆರವೇರುತ್ತದೆ. ಐತಿಹಾಸಿಕ ಹಿನ್ನಲೆ ಇಲ್ಲಿರುವ ಕೆರೆಯು ವಿಜಯನಗರ ಕಾಲಕ್ಕೆ ಸೇರಿದ ಕೆರೆಯಾಗಿದೆ. ಕ್ರಿ ಶ ೧೫೫೧ರಲ್ಲಿ ವಿಜಯನಗರದ ಸದಾಶಿವರಾಯನು ಆಳುವಾಗ ಪಾಂಡ್ಯನಾಡಿನ ಉಚ್ಛಂಗಿ ವೇಂಠೆ ಗೆ ಸೇರಿದ ಬಿಳಿಚೋಡು ಸೀಮೆಯ ಹೊಸಕೆರೆಯನ್ನು ಸೇರಿದಂತೆ ೧೭ ಊರುಗಳನ್ನು ಸರ್ವಮಾನ್ಯರ ಅಗ್ರಹಾರವನ್ನಾಗಿ ಮಾಡಿದನು ಹಾಗೂ ಹೊಸಕೆರೆಯನ್ನು ಕೃಷ್ಣಸಮುದ್ರ ಎಂಬುದಾಗಿ ಹೆಸರು ಬದಲಾಯಿಸಿದ್ದನ್ನು ಕಾಣಬಹುದು. ಚಿತ್ರದುರ್ಗದ ಮಾದಕರಿನಾಯಕನು ತುಯ್ಯಲಹಳ್ಳಿ ಲಡಾಯಿ ಮಾಡುವ ಸಂದರ್ಭದಲ್ಲಿ ಸೈನ್ಯಸಮೇತ ಬಂದಿದ್ದಾಗ ಒಡೇರಹಳ್ಳಿಯ ಹಳ್ಳದಲ್ಲಿ ಇಳಿದಿದ್ದನು. ನಂತರ ಈ ಹೊಸಕೆರೆ ಗ್ರಾಮದಲ್ಲಿ ತಂಗಿದ್ದನು. ಮುಂದೆ ತುಯ್ಯಲಹಳ್ಳಿಗೆ ಹೋಗಿ ಹರಪನಹಳ್ಳಿಯ ಪಾಳೆಗಾರರ ಮೇಲೆ ಯುದ್ಧ ಮಾಡಿ ಗೆದ್ದನು. ಹೊಸಕೆರೆಯು ಜಗಳೂರು ತಾಲ್ಲೂಕಿನ ಸೊಕ್ಕೆ ಹೋಬಳಿಗೆ ಸೇರಿದ್ದು ಇಲ್ಲಿ ಸುಣ್ಣದ ಕಲ್ಲುಗಳು ಹೇರಳವಾಗಿ ದೊರೆಯುತ್ತಿದ್ದವಂತೆ.

ಆಧಾರ : ಟಿ ಗಿರಿಜಾ ರವರ ಚಿತ್ರದುರ್ಗ ಜಿಲ್ಲಾ ದರ್ಶಿನಿ ದಾವಣಗೆರೆ ಇದು ನಮ್ಮ ಜಿಲ್ಲೆ ಜಗಳೂರು - ಪ್ರಸಾರಾಂಗ, ಕನ್ನಡ ವಿಶ್ವವಿದ್ಯಾಲಯ, ಹಂಪಿ